Boer wat plaaswerker vermoor hoor oor appèl | Maroela Media
Martin Visser. Foto: Facebook
Die boer van Lutzville wat tot lewenslange tronkstraf gevonnis is vir die moord op 'n plaaswerker, se verlof tot appèl is toegestaan.
Eric Ntabazalila, woordvoerder van die Nasionale Vervolgingsgesag (NVG), het gesê regter Nathan Erasmus het Martin Visser (43) se verlof om teen sy skuldigbevinding en vonnis te appelleer Donderdag in die rondgaande hooggeregshof in Vredendal toegestaan.
Dit volg nadat Visser Woensdag tot lewenslange tronkstraf gevonnis is nadat hy skuldig bevind is aan die moord op Adam Pieterse (32).
IOL berig Visser is Dinsdag daaraan skuldig bevind dat hy Pieterse in 2015 met 'n graaf geslaan en toe agter 'n kwadfiets aangesleep het. Pieterse is in Visser se pa se wingerde begrawe. Sy lyk is drie weke later gevind. Visser is meer as 'n jaar later eers in hegtenis geneem.
Volgens die berig het Pieterse op 'n buurplaas gewerk en het Visser twee van Pieterse se vriende gedwing om hom te begrawe. Die vriende het tydens die verhoor getuig dat Visser die aand van die moord by Pieterse se huis ingestorm het en hom begin aanrand het omdat hy hom glo geld geskuld het.
Visser het 'n winkel van sy plaas af bedryf wat kos en drank op krediet verkoop het. Pieterse se twee vriende het vir Visser se pa gewerk.
Die SAUK het intussen berig Visser het Woensdag sy eie lewe probeer neem voor sy vonnisoplegging. Hy het glo sy baadjie gebruik om homself te probeer hang, maar dit het geskeur en hy het sy oor beseer. Vonnisoplegging het egter later die middag voortgegaan.
Visser is skuldig bevind aan moord en twee aanklagte van aanranding. Hy het ook twee vorige veroordelings. Visser is tot onderskeidelik drie jaar en ses maande tronkstraf gevonnis op die aanklagte van aanranding.
Die Rural and Farmworkers Development Organisation het Visser se vonnis verwelkom. Die organisasie se Billy Claasen het gesê dit is 'n oorwinning vir plaaswerkers se regte. "Dit baan die weg dat plaaswerkers se menswaardigheid herstel kan word. My hart gaan uit na Pieterse se familie. Geen mens verdien om so te sterf nie. Dit is wreder as om 'n dier dood te maak.
"My hart gaan ook uit na Visser se familie, maar geregtigheid moes geskied. Dit was 'n grusame moord."
Nee o hel ou, jy kan nie so laag soos die plaasmoordenaars daal nie. Jy moet maar jou straf kry, ek glo jy gaan langer tronkstraf kry as wat dit reeds is ..
Ek wil net weet hoekom word sy gesig so mooi gewys maar as die skoen aan die ander voet is dan word hulle name en gesigte nie eers gewys of genoem nie. En die boere wat so wreed vermoor word het ook regte. Maar nietemin hy verdien wat na sy kant toe kom, sterkte vir die familie wat agterbly.
Hoe ongelooflik wreed! Jy kry maar wat jy toekom, jammer vir diegene na aan jou maar so barbaars kan mens nie wees nie.
Ook lewenslank tronk toe vir die een wat my swaer Attie le Roux van Reitz met 'n brandblusser doodgeslaan het en só vermink het dat familie hom nie kon sien na sy dood?? Daar was twee vorige pogings waarvan die eerste was dat hy gewurg is deur die moordenaar maar dit oorleef het en 'n tweede waar iemand deur hom betrap is in sy woonplek waar daar tans twyfel bestaan oor wie dit was. Hierdie moordenaars behoort VIR EWIG tronk toe gestuur te word!!!!!!!